19. ΑΠΟΦΑΣΙΣ ΥΠΟΥΡΓΩΝ ΠΑΡΑ ΤΩ ΠΡΩΘΥΠΟΥΡΓΩ ΚΑΙ ΚΟΙΝ. ΥΠΗΡΕΣΙΩΝ Αριθ. Φ.51/909 της 16/23 Μαΐου 1973 (ΦΕΚ Β΄ 595) Περί συστάσεως θέσεων υγειονομικού και υπηρετικού προσωπικού παρά τω ΤΑΠ-ΟΤΕ. Έχοντες υπ’ όψει: 1)Τας διατάξεις α)των άρθρ. 2 και 3 του Ν.Δ. 1322/1972, περί τροποποιήσεως και συμπληρώσεως των διατάξεων του Ν.Δ. 822/1971 «περί Επικουρικής και Υγειονομικής ασφαλίσεως του μεταφερομένου εις τον ΕΛΤΑ Προσωπικού της Γενικής Διευθύνσεως Ταχυδρομείων του Υπουργείου Συγκοινωνιών», β)των άρθρ. 29 και 31 της υπ’ αριθ. 11020/1972 αποφάσεως του Πρωθυπουργού «περί οργανώσεως του Υπουργείου Προγραμματισμού και Κυβερνητικής Πολιτικής» (ΦΕΚ 465/1972 τεύχ. Β΄). 2)Την υπ’ αριθ. 11300/Δ/5.7.1972 απόφασιν του Πρωθυπουργού «περί προσδιορισμού των αρμοδιοτήτων του παρά τω Υπουργείω Προγραμματισμού και Κυβερνητικής Πολιτικής Υπουργού παρά τω Πρωθυπουργώ κλπ.» (ΦΕΚ 473/1972 τεύχ. Β΄). 3)Την υπ’ αριθ. 397/20.4.1973 σύμφωνον γνωμοδότησιν του Ανωτάτου Συμβουλίου Δημοσίων Υπηρεσιών, αποφασίζομεν: Άρθρον μόνον.-1.Συνιστώνται παρά τω Ταμείω Ασφαλίσεως Προσωπικού ΟΤΕ αι κάτωθι θέσεις επί σχέσει εργασίας ιδιωτικού δικαίου αορίστου χρόνου: 4 θέσεις Ιατρών. Μία θέσις Οδοντιάτρου. 2 θέσεις Αδελφών Νοσοκόμων. 2 θέσεις Καθαριστριών. 2.Εκ των ανωτέρω θέσεων, μετά την αποχώρησιν των κατά το άρθρ. 2 του Ν.Δ. 1322/1972 καταλαμβανόντων ταύτας, αι μεν θέσεις Ιατρικού προσωπικού διέπονται υπό των διατάξεων του Ν.Δ. 1345/ 1973, αι δε θέσεις του λοιπού προσωπικού υπό των διατάξεων των Ν.Δ. 385/1969 και 1198/1972. Η παρούσα δημοσιευθήτω δια της Εφημερίδος της Κυβερνήσεως. 